VENDIM
Nr. 209, datë 9.4.2014

PËR MIRATIMIN E RREGULLORES “PËR ORGANIZIMIN DHE FUNKSIONIMIN E KOMITETIT TË SIGURISË NË ANIJE DHE PORTET E HAPURA TË REPUBLIKËS SË SHQIPËRISË”

Në mbështetje të nenit 100 të Kushtetutës dhe të pikës 1 të nenit 37 të ligjit nr. 168/2013 “Për sigurinë në anije dhe porte”, me propozimin e ministrit të Transportit dhe Infrastrukturës, Këshilli i Ministrave

VENDOSI:

1. Miratimin e rregullores “Për organizimin dhe funksionimin e komitetit të sigurisë në anije dhe portet e hapura të Republikës së Shqipërisë”, sipas tekstit që i bashkëlidhet këtij vendimi.
2. Ngarkohen Ministria e Transportit dhe Infrastrukturës, Ministria e Financave, Ministria e Punëve të Brendshme, Ministria e Mbrojtjes dhe organet që kryejnë aktivitet në portet detare për kontrollin dhe zbatimin e kësaj rregulloreje. 
Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama

RREGULLORE
PËR ORGANIZIMIN DHE FUNKSIONIMIN E KOMITETIT TË SIGURISË NË ANIJE DHE PORTET E HAPURA TË REPUBLIKËS SË SHQIPËRISË

Neni 1
Objekti

Objekti i kësaj rregulloreje është përcaktimi i rregullave për organizimin dhe mënyrën e funksionimit të Komitetit të Sigurisë, në zbatim të nenit 25 të ligjit nr. 168/2013 “Për sigurinë në anije dhe në porte”, si edhe vendosja e normave mbi bazën e të cilave ky organ do të kryejë dhe do të referojë veprimtarinë e tij në zbatim të akteve ligjore e nënligjore në fuqi.

Neni 2
Statusi dhe krijimi i Komitetit Këshillimor

1. Komiteti i Sigurisë në anije dhe portet e hapura të Republikës së Shqipërisë (më tej “Komiteti i Sigurisë”) është organ kolegjial dhe këshillimor.
2. Anëtarët e Komitetit të Sigurisë thirren në mbledhjen e tyre të parë nga drejtori ekzekutiv i Autoritetit Portual/drejtori i Portit, i cili është dhe kryetari i këtij organi.
Neni 3
Mbledhjet e Komitetit të Sigurisë

1. Komiteti i Sigurisë mblidhet një herë në 3 muaj, konkretisht të enjten e fundit të çdo tremujori, ose ndonjë ditë tjetër të rënë dakord nga shumica e anëtarëve të Komitetit.
2. Çdo ndryshim në datën dhe kohën e vendosur për mbledhjet i njoftohet çdo anëtari të Komitetit, në mënyrë që ata të njihen me këto ndryshime.
3. Komiteti mund të mblidhet më shpesh apo në raste të jashtëzakonshme (emergjente) me kërkesë me shkrim të:
a) kryetarit; ose
b) çdo anëtari të Komitetit të Sigurisë.
4. Mbledhjet e Komitetit të Sigurisë, si rregull, nuk bëhen të hapura, përveç rasteve kur vetë komiteti vendos ndryshe.
5. Mbledhjet drejtohen nga kryetari dhe, në raste të veçanta, nga zëvendësi i caktuar prej tij.

Neni 4
Vlefshmëria e mbledhjes

1. Mbledhja e Komitetit të Sigurisë është e vlefshme kur janë të pranishëm më shumë se gjysma e anëtarëve të tij.
2. Kur në hapjen e mbledhjes nuk është arritur ky kuorum, kryetari vendos thirrjen e mbledhjes në një ditë tjetër.
3. Anëtarët e Komitetit të Sigurisë do të njihen 5 (pesë) ditë përpara me tematikën dhe materialet e çdo mbledhjeje. 
4. Çdo anëtar, me marrjen e njoftimit, duhet të jetë i pranishëm në mbledhjen e Komitetit. 

Neni 5
Pjesëmarrës në mbledhje

Sipas rastit dhe tematikave që do të trajtohen në një mbledhje, me miratimin e Komitetit, në mbledhje mund të marrin pjesë apo të jenë të ftuar, edhe:
a) Përfaqësues nga pushteti qendror dhe ai vendor;
b) Përfaqësues nga përfaqësitë dhe organizata të huaja ndërkombëtare;
c) Drejtues të Forcës së Sigurisë Portuale;
ç) Përfaqësues të punëmarrësve të Autoritetit Portual/portit detar;
d) Përfaqësues të subjekteve operatore në port;
dh) Përfaqësues të firmave tregtare dhe qiramarrëse, shoqatat tregtare;
e) Shërbimet e emergjencave;
ë) Palë të tjera që kanë lidhje me portin, sigurinë apo që kanë njohuritë teknike të nevojshme për të dhënë mendime në lidhje me çështjet që do të diskutohen.

Neni 6
Veprimtaria e Komitetit të Sigurisë

1. Roli dhe veprimtaria e Komitetit të Sigurisë në fushën e sigurisë ka të bëjë me shkëmbimin e informacioneve, dhënien e mendimeve dhe rekomandimeve, lidhur me:
a) Vlerësimin e sigurisë së portit;
b) Projektplanet e sigurisë, me qëllim bashkërendimin e punës me palët operuese në port për zbatimin e këtyre planeve;
c) Masat e sigurisë dhe procedurat për hyrjen në port sipas zonave, trajtimin e ngarkesave dhe bagazheve të pashoqëruara, furnizimin e anijeve me pajisje që përdoren nga ekuipazhi, mbështetur në Kodin ISPS, pika 16 e vijues. 
2. Ky Komitet:
a) Këshillon organet përkatëse për zbatimin e planit të sigurisë së portit;
b) Ndikon në vlerësimin e sigurisë së portit;
c) Bashkërendon, komunikon dhe lehtëson zbatimin e masave përkatëse të sigurisë, që kërkohen nga plani i sigurisë;
ç) Jep informacion sqarues për zbatimin, ushtrimet, stërvitjet, kontrollet, trajnimet për sigurinë dhe përputhjen periodike të planit të sigurisë së portit.

Neni 7
Të drejtat dhe detyrat e kryetarit të Komitetit

Kryetari i Komitetit të Sigurisë ka këto të drejta dhe detyra:
1. Me hyrjen në fuqi të kësaj rregulloreje, kryetari kërkon zyrtarisht përcaktimin e emrave të përfaqësuesve të institucioneve pjesëmarrëse në Komitetin e Sigurisë; 
2. Thërret anëtarët e Komitetit në mbledhjen e tyre të parë dhe, në raste të jashtëzakonshme, thërret me shkrim dhe organizon mbledhje urgjente;
3. Në rastet kur nuk plotësohet numri i nevojshëm i anëtarëve, cakton një datë tjetër për zhvillimin e mbledhjes;
4. Drejton mbledhjet e Komitetit të Sigurisë dhe në pamundësi për të qenë prezent cakton një zëvendës për drejtimin e mbledhjes;
5. Propozon dhe u komunikon anëtarëve për çështje që do të trajtohen gjatë mbledhjes;
6. Në rastet kur një anëtar i Komitetit mungon pa arsye, për një kohë të gjatë në mbledhjet e planifikuara, kërkon zëvendësimin e këtij anëtari duke dhënë motivet e qarta;
7. Organizon punën për zgjedhjen e sekretarit;
8. Merr masa për të siguruar kushtet administrative dhe teknike për zhvillimin e mbledhjes;

9. Merr masa për plotësimin dhe depozitimin e protokollit të mbledhjes.

Neni 8
Të drejtat dhe detyrat e anëtarëve të Komitetit të Sigurisë

Anëtari i Komitetit të Sigurisë ka këto të drejta dhe detyra:
1. Të marrë pjesë në mbledhjet periodike dhe ato të jashtëzakonshme të Komitetit;
2. Të bashkëpunojë me kryetarin dhe anëtarët e tjerë të Komitetit për krijimin e një vlerësimi sa më të qartë të situatës së sigurisë në porte;
3. Të propozojë çështje dhe problematika që mendon se duhet të trajtohen në mbledhjen e radhës;
4. Të propozojë dhe të rekomandojë masa për bashkëpunimin dhe koordinimin sa më të mirë të punës për përforcimin e sigurisë në port.

Neni 9
Të drejtat dhe detyrat e sekretarit

Sekretari i Komitetit të Sigurisë zgjidhet me miratimin e shumicës së anëtarëve të Komitetit gjatë mbledhjes së parë dhe ka këto detyra:
1. Asiston për përgatitjen e materialeve të mbledhjes;
2. Mban procesverbalin gjatë zhvillimit të mbledhjeve;
3. Plotëson protokollin e mbledhjes dhe kujdeset për arkivimin e tij; 
4. Zbardh rekomandimet e Komiteti të Sigurisë. 

Neni 10
Protokolli i mbledhjes

1. Në çdo mbledhje mbahet një protokoll, ku bëhet një përmbledhje e të gjitha diskutimeve që u trajtuan në mbledhje, data dhe vendi i saj, anëtarët që morën pjesë, çështjet që u diskutuan, si dhe vendimet që u morën.
2. Protokolli mund t’i vihet në dispozicion çdo anëtari të Komitetit për ta lexuar, kur ai dëshiron këtë. 
3. Në fund të çdo mbledhjeje, protokolli nënshkruhet nga sekretari dhe kryetari i Komitetit dhe depozitohet në arkivin e veçantë, të krijuar për këtë qëllim.
Neni 11
Efektet ligjore

1. Sugjerimet, këshillat, konkluzionet dhe përfundimet e këtij Komiteti u prezantohen organeve përkatëse në formën e rekomandimeve me shkrim.
2. Kjo rregullore është e detyrueshme për zbatim nga kryetari dhe të gjithë anëtarët e Komitetit të Sigurisë së Portit. 

